Opinjoni tal-Kumitat Ekonomiku u Soċjali Ewropew dwar

Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill u lill-Bank Ċentrali Ewropew — Aktar passi lejn it-tlestija tal-unjoni ekonomika u monetarja tal-Ewropa: Pjan direzzjonali

[COM(2017) 821 final]

Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill u lill-Bank Ċentrali Ewropew — Strumenti baġitarji ġodda għal żona tal-euro stabbli fi ħdan il-qafas tal-Unjoni

[COM(2017) 822 final]

Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill u lill-Bank Ċentrali Ewropew — Ministru Ewropew tal-Ekonomija u l-Finanzi

[COM(2017) 823 final]

Proposta għal Direttiva tal-Kunsill li tistabbilixxi dispożizzjonijiet għat-tisħiħ tar-responsabbiltà fiskali u l-orjentazzjoni baġitarja fuq perjodu medju fl-Istati Membri

[COM(2017) 824 final — 2017/0335 (CNS)]

Proposta għal Regolament tal-Kunsill dwar l-istabbiliment ta’ Fond Monetarju Ewropew

[COM(2017) 827 final — 2017/0333 (APP)]

(2018/C 262/05)

Relatur: Mihai IVAŞCU Korelatur: Stefano PALMIERI

Konsultazzjoni Il-Kummissjoni Ewropea, 12.2.2018 u 28.2.2018 Bażi legali L-Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali Adottata fis-sezzjoni 26.3.2018 Adottata fil-plenarja 19.4.2018 Sessjoni plenarja Nru 534 Riżultat tal-votazzjoni (favur/kontra/astensjonijiet) 152/3/2

1. Konklużjonijiet u rakkomandazzjonijiet

1.1 Il-KESE japprezza l-pjan direzzjonali propost għat-tlestija tal-Unjoni Ekonomika u Monetarja Ewropea (UEM) iżda l-appoġġ tiegħu mhuwiex sħiħ u b’entużjażmu, peress li għadd ta' kwistjonijiet soċjali, politiċi u ekonomiċi, li ġew enfasizzati fl-opinjonijiet preċedenti tagħna, ma ttiħdux inkunsiderazzjoni. It-tlestija tal-UEM tirrikjedi l-ewwel u qabel kollox impenn politiku b'saħħtu, governanza effiċjenti u użu aħjar tal-finanzi disponibbli, sabiex effettivament tittratta kemm it-tnaqqis tar-riskju kif ukoll il-kondiviżjoni tar-riskju fost l-Istati Membri. Għal dawn ir-raġunijiet, il-KESE jenfasizza li l-prinċipji ta’ responsabbiltà u solidarjetà fil-livell tal-UE għandhom imorru id f’id.

1.2 Il-KESE jinsab estremament iddiżappuntat minħabba l-fatt li żewġ kumitati konsultattivi istituzzjonali tal-UE – il-KESE u l-KtR – tħallew barra mill-komunikazzjoni u li r-rwol tal-Parlament Ewropew għadu pjuttost limitat. Barra minn hekk, fl-evalwazzjoni tas-Semestru Ewropew, ma saret l-ebda referenza għal tisħiħ fil-parteċipazzjoni tal-imsieħba soċjali u tas-soċjetà ċivili organizzata.

1.3 Il-KESE tenna kemm-il darba li hemm nuqqas ċar ta' viżjoni strateġika għall-futur u ta' kapaċità sabiex ikun hemm rispons adegwat għal kriżijiet ekonomiċi u finanzjarji oħrajn. Il-pakkett tal-UEM għandu jiġi evalwat u implimentat fid-dawl tal-fatt li l-Ewropej għandhom bżonn ta' aktar Ewropa u Ewropa aħjar.

1.4 L-Unjoni Soċjali, kif irrakkomandat mill-KESE, hija nieqsa mil-lista ta' unjonijiet li jiffurmaw l-UEM, filwaqt li mhuwa viżibbli l-ebda impenn sabiex jiġi integrat il-Pilastru Ewropew tad-Drittijiet Soċjali.

1.5 Il-KESE huwa obbligat li jerġa' jwissi li, aktar ma nkomplu bil-politika attwali mmirata lejn l-iffrankar mingħajr pjan ta' investiment effettiv, aktar se tkun mhedda l-prosperità tal-Ewropa.

1.6 L-approċċ li “wieħed jieħu azzjoni meta tiġi x-xoqqa f'moxtha” huwa vitali u jeħtieġ li dan jiġi implimentat b'mod rapidu, wara evalwazzjoni aġġornata tar-raġunijiet għaliex kellha tittieħed azzjoni u tar-responsabbiltà għal dan. Il-KESE jenfasizza l-ħtieġa li jiġu żviluppati strumenti finanzjarji ġodda għall-prevenzjoni tal-kriżijiet u l-ġlieda kontra miżuri proċikliċi.

1.7 It-tlestija tal-Unjoni Bankarja u tal-Unjoni tas-Swieq Kapitali għandha tibqa' prijorità ewlenija fl-aġenda. Il-proposta attwali ma tinkludi assolutament xejn dwar l-Iskema Ewropea ta' Assigurazzjoni tad-Depożiti, minkejja l-fatt li l-KESE diġà ta opinjoni dwar is-suġġett ( 1 ) . Barra minn hekk, iridu jittieħdu passi sabiex il-problema tas-self improduttiv (NPL) tiġi indirizzata b’mod immedjat u effettiv.

1.8 Il-Fond Monetarju Ewropew (FME)

1.8.1 Il-kompitu propost tal-FME l-ġdid – li jipprovdi garanzija ta' kontinġenza komuni għall-Fond Uniku ta' Riżoluzzjoni – huwa estremament importanti u appoġġjat bis-sħiħ. Madankollu, il-KESE jenfasizza l-ħtieġa li jiġi żgurat li din il-miżura ma taġixxix bħala benefiċċju tat-tluq (golden parachute), filwaqt li tħeġġeġ lill-banek jieħdu riskji bla bżonn u perikolużi.

1.8.2 Huwa ta' importanza kruċjali għall-FME li jkollu rwol aktar attiv fil-kuntest tal-UE fuq livell internazzjonali, bħall-Fond Monetarju Internazzjonali: li jappoġġja l-iżvilupp ekonomiku u jassorbi x-xokkijiet, u mhux li sempliċement jipprevjeni l-kriżijiet tal-banek.

1.9 It-Trattat dwar l-Istabbiltà, il-Koordinazzjoni u l-Governanza (TSKG)

1.9.1 It-TSKG għandu jiġi inkorporat fid-dritt tal-Unjoni, flimkien mat-trasformazzjoni tal-MES fl-FME, mingħajr ma jagħżel b'mod selettiv opportunitajiet għall-Istati Membri.

1.9.2 Filwaqt li jirrikonoxxi l-interpretazzjoni flessibbli mogħtija lill-Patt ta' Stabbiltà u Tkabbir (PST), il-KESE jqis li dan mhuwiex biżżejjed u jirrakkomanda li għandhom jitnedew diskussjonijiet dwar l-esklużjoni tal-investiment pubbliku strateġiku li jżid il-valur mill-kamp ta' applikazzjoni tal-PST fil-livell tal-UE. Dan m'għandux jitqies bħala spiża, iżda pjuttost bħala sors ta' dħul futur, li jirriżulta f'ċiklu tan-negozju bla xkiel u jiżgura kemm il-ħolqien ta' impjiegi ta' kwalità kif ukoll it-tnaqqis tal-inugwaljanzi, f'konformità mat-talbiet li saru f'opinjonijiet preċedenti tal-KESE ( 2 ) u mal-Għanijiet ta' Żvilupp Sostenibbli (SDGs) ( 3 ) tan-Nazzjonijiet Uniti.

1.9.3 L-investiment pubbliku – inkluż l-investiment soċjali – tabilħaqq joħloq domanda akbar fuq perjodu qasir, iżda jespandi wkoll il-potenzjal tat-tkabbir fit-tul, u b'hekk tiġi indirizzata l-kwistjoni tas-sostenibbiltà tad-dejn pubbliku.

1.10 Strumenti baġitarji ġodda

1.10.1 Il-KESE jappoġġja bis-sħiħ il-proposta li tiġi introdotta faċilità ta' konverġenza ddedikata għall-Istati Membri li jinsabu fi triqithom biex jissieħbu fl-euro. L-appoġġ tekniku għandu jiġi mmirat lejn il-kisba ta' konverġenza reali.

1.10.2 Biex titnaqqas id-diverġenza eżistenti fost l-ekonomiji tal-UE, il-funzjoni ta’ stabbilizzazzjoni makroekonomika hija partikolarment importanti peress li l-Istati Membri huma dejjem inqas kapaċi jaġixxu b’mod indipendenti minħabba restrizzjonijiet tal-UEM.

1.11 Ministru tal-Ekonomija u l-Finanzi (MEF)

1.11.1 Il-KESE jappoġġja l-ħolqien ta’ Ministru tal-Ekonomija u l-Finanzi għall-UEM bħala l-ewwel pass biex titjieb il-koerenza ta’ politiki li bħalissa huma frammentati. Tali persuna għandha tirrappreżenta liż-żona tal-euro f’korpi internazzjonali, imexxi bi trasparenza sħiħa il-baġit taż-żona tal-euro ddedikat propost, u jiddefinixxi l-pożizzjoni fiskali aggregata mixtieqa taż-żona tal-euro u kif dan għandu jinkiseb.

1.11.2 Madankollu, il-proposta tal-Kummissjoni tieħu r-riskju ta’ konsolidazzjoni eċċessiv tal-poter eżekuttiv f’idejn persuna waħda. Għalhekk, il-KESE jappella għal aktar riflessjoni u t-tisħiħ tar-responsabilità demokratika tal-ministru propost.

2. Introduzzjoni u kummenti ġenerali

2.1 Wara snin ta' mmaniġġjar ta' kriżijiet, li matulhom ingħatat preferenza lill-metodu intergovernattiv sabiex jingħelbu n-nuqqasijiet istituzzjonali ta' Unjoni Ekonomika u Monetarja (UEM) inkompluta, il-KESE jilqa' dan l-approċċ imġedded li jintuża l-metodu komunitarju, l-uniku wieħed kapaċi li jiżgura leġittimità demokratika tal-proċess tat-teħid tad-deċiżjonijiet fil-livell tal-UE u l-approfondiment tal-integrazzjoni tal-UE. F'dan il-qafas, it-tlestija tal-UEM tirrikjedi impenn politiku b'saħħtu, governanza effiċjenti u użu aħjar tar-riżorsi finanzjarji disponibbli.

2.2 Il-KESE japprezza li l-pjan direzzjonali propost huwa ambizzjuż fil-kamp ta’ applikazzjoni u fiż-żmien u jimxi fid-direzzjoni t-tajba, kif indikat fl-opinjonijiet preċedenti tiegħu ( 4 ) . Madankollu, l-appoġġ tiegħu mhuwiex sħiħ u b’entużjażmu, peress li għadd ta' kwistjonijiet soċjali, politiċi u ekonomiċi – li ġew enfasizzati wkoll f'opinjonijiet preċedenti – ma ttiħdux inkunsiderazzjoni f'dan il-pakkett.

2.3 L-ewwel, ir-rwol tal-Parlament Ewropew (PE) għadu limitat wisq u ż-żewġ kumitati konsultattivi istituzzjonali tal-UE – il-KESE u l-KtR – tħallew barra. Ma hemm l-ebda referenza għal djalogu soċjali u ċivili msaħħaħ dwar is-semestru Ewropew permezz ta' involviment aktar attiv tal-imsieħba soċjali u s-soċjetà ċivili. Il-KESE ssuġġerixxa f'opinjoni preċedenti li “għal raġunijiet ta' responsabbiltà u sjieda demokratika, il-proċess tas-Semestru Ewropew għandu jinvolvi lill-Parlament Ewropew, lill-parlamenti nazzjonali, lill-imsieħba soċjali u lis-soċjetà ċivili. Id-dimensjoni soċjali għandha tiġi inkluża fuq l-istess livell mad-dimensjoni ekonomika” ( 5 )

2.4 It-tlestija rapida u effiċjenti tal-Unjoni Bankarja hija ta' importanza assoluta sabiex jiġi żgurat ambjent tan-negozju Ewropew kompetittiv u tinħoloq munita Ewropea unika u reali.

2.5 Barra minn hekk, l-unjoni soċjali, kif irrakkomandat mill-KESE, hija nieqsa mil-lista tal-unjonijiet li jiffurmaw l-UEM. Ma hemm l-ebda impenn biex jiġi integrat il-pilastru Ewropew tad-drittijiet soċjali, li tħabbar f'Novembru 2017 f'Gothenburg ( 6 ) , fil-governanza taż-żona tal-euro. Id-drittijiet soċjali għandhom igawdu l-istess livell ta' importanza bħal-libertajiet ekonomiċi, sabiex jiġi infurzat il-kunċett ta' “ekonomija soċjali tas-suq” li huwa stabbilit fit-Trattat.

2.6 Barra minn hekk, il-Kummissjoni tidher li ssibha bi tqila jew tibża' tuża t-terminu “unjoni politika”, u minflok tissostitwixxih b'termini aktar dgħajfa u inqas espliċiti bħal “responsabbiltà demokratika” u “governanza msaħħa”. Dan mhuwiex iġġustifikat jekk huwa spjegat b'mod ċar li “unjoni politika” mhux neċessarjament tfisser entità politika waħda, iżda pjuttost serje ta' passi żgħar li jirrikonoxxu l-bżonn ta' governanza politika komuni fil-livell tal-UE f'ċerti oqsma. Dan il-kunċett ġie spjegat b'mod ċar ħafna mill-KESE fl-opinjonijiet tiegħu ( 7 )

2.7 Il-Pakkett tal-Unjoni Ekonomika u Monetarja għandu jiġi evalwat u implimentat fid-dawl tal-fatt li l-Ewropej għandhom bżonn ta' aktar Ewropa u Ewropa aħjar. Il-KESE tenna kemm-il darba li hemm nuqqas ta' viżjoni strateġika għall-futur u ta' kapaċità sabiex ikun hemm rispons adegwat għall-kriżijiet ekonomiċi u finanzjarji. Il-prinċipju bażiku ta' governanza ekonomika tal-UE għandu jkun dak li jinkiseb valur miżjud akbar fil-livell tal-UE u mhux billi l-Istati Membri jaġixxu individwalment ( 8 )

2.8 Minkejja l-irkupru kontinwu, l-effetti tal-kriżi ekonomika għadhom preżenti fil-ħajja tagħna ta' kuljum u fil-politiki attwali tal-Istati Membri. Il-KESE wissa li aktar ma nkomplu għaddejjin bil-politika mmirata lejn l-iffrankar – primarjament iffokata fuq tnaqqis fl-infiq – u mingħajr pjan ta' investiment effettiv li jiġġenera d-dħul mit-tkabbir, il-koeżjoni soċjali u s-solidarjetà, aktar se jkun ċar li l-integrazzjoni ekonomika u l-prosperità tal-Ewropa huma mhedda minn disparitajiet soċjali li qed jiżdiedu ( 9 )

2.9 Barra minn hekk, għad fadal ħafna biex is-swieq kapitali jiġu integrati u dawn għadhom mhux kapaċi jassorbu xokkijiet simmetriċi u asimmetriċi, kif ġara fil-każ tal-Istati Uniti. Minħabba l-evoluzzjoni tan-negozjati ta' Brexit u l-irtirar li jmiss ta' wieħed mill-akbar swieq kapitali fid-dinja mis-Suq Uniku Ewropew, hija antiċipata frammentazzjoni ulterjuri. Iridu jittieħdu passi sabiex dan jiġi miġġieled.

3. L-istabbiliment tal-Fond Monetarju Ewropew (FME)

3.1 Il-KESE jilqa' t-trasformazzjoni tal-Mekkaniżmu Ewropew ta' Stabbiltà (MES) fl-FME, filwaqt li jemmen li l-istabbiliment istituzzjonali propost se jkompli jżid il-fiduċja fil-kapaċità tal-UE li tirrispondi għal kriżijiet finanzjarji u ekonomiċi futuri.

3.2 Il-KESE jenfasizza l-ħtieġa li jiġu żviluppati strumenti finanzjarji ġodda għall-prevenzjoni tal-kriżijiet u t-trawwim ta’ miżuri antiċikliċi. Il-metafora li “wieħed jieħu azzjoni meta tiġi x-xoqqa f'moxtha” tapplika hawnhekk daqskemm tapplika għall-pakkett sħiħ. Peress li l-FME se jieħu post l-MES, bl-istrutturi finanzjarji u istituzzjonali attwali tiegħu, huwa importanti ħafna li jiġu żviluppati l-kapaċitajiet tiegħu, taħt sorveljanza diretta mill-Kummissjoni, il-Kunsill u l-Parlament Ewropew u f'kooperazzjoni mill-qrib mal-Bank Ċentrali Ewropew.

3.3 Karatteristika ġdida importanti ħafna fil-proposta tal-Kummissjoni hija l-kapaċità tal-FME li jipprovdi garanzija ta' kontinġenza komuni għall-Fond Uniku ta' Riżoluzzjoni, kif miftiehem mill-Istati Membri fl-2013. Filwaqt li jirrikonoxxi l-fatt li l-garanzija ta' kontinġenza se toffri kredibbiltà akbar lis-settur bankarju, il-KESE jenfasizza l-ħtieġa li jiġi żgurat li l-miżura proposta ma taġixxix bħala benefiċċju tat-tluq (golden parachute), filwaqt li tħeġġeġ lill-banek jieħdu riskji bla bżonn u perikolużi.

3.4 L-UE m'għandhiex bżonn iżżid il-kontroll finanzjarju fuq l-Istati Membri iżda pjuttost għandha tagħmel l-istrumenti finanzjarji eżistenti aktar effiċjenti u sostenibbli. L-FME l-ġdid għandu jkollu rwol aktar attiv fil-kuntest tal-UE fuq livell internazzjonali, bħal dak tal-Fond Monetarju Internazzjonali, filwaqt li jappoġġja l-iżvilupp ekonomiku fl-UE kollha u jassorbi x-xokkijiet simmetriċi u asimmetriċi, u mhux sempliċement jipprevjeni l-kriżijiet bankarji.

3.5 Notevolment, l-FME għandu jkun jista' jintervjeni u jiġġieled b'mod rapidu kwalunkwe xokk asimmetriku li ma jistax jiġi indirizzat fil-livell tal-Istat Membru u li potenzjalment jista' jinfirex f'pajjiżi oħra tal-UE, u b'hekk jipperikola l-integrità taż-żona tal-euro u s-Suq Uniku. L-Istati Membri li l-munita tagħhom mhijiex l-Euro, iżda li huma parti mill-Unjoni Bankarja, għandhom ikunu jistgħu wkoll jibbenefikaw mill-FME, soġġetti għar-reġistrazzjoni u l-kontribuzzjoni tagħhom għall-istokk kapitali awtorizzat.

3.6 Il-livelli dejjem jiżdiedu ta' self improduttiv jibqgħu jkunu ta' piż fil-karti bilanċjali tal-banek u jirrappreżentaw piż kbir għall-finanzjament ulterjuri tal-ekonomija tal-UE. Dawn inaqqsu l-provvista ta' kreditu, ixekklu l-allokazzjoni ta' kreditu, idgħajfu l-fiduċja fis-suq u jnaqqsu r-rata tat-tkabbir ekonomiku. Miżuri li jnaqqsu l-livelli ta’ NPL huma meħtieġa b'mod immedjat u għandhom jibqgħu prijorità ewlenija fl-aġenda tal-istituzzjonijiet Ewropej.

3.7 Il-ħtieġa li tiżdied il-kredibbiltà tal-FME l-ġdid għandha tkun akkumpanjata minn miżuri li jipprevjenu l-kriżijiet u jipproteġu lill-kontribwenti minn obbligazzjoni għad-dejn ta' banek insolventi.

3.8 L-FME għandu jaġixxi f'kooperazzjoni mal-Bank Ċentrali Ewropew (BĊE), peress li l-ewwel wieħed jista' jgħin biex jitwaqqfu l-attakki spekulattivi fuq l-Istati Membri, filwaqt li dan tal-aħħar jista' jattiva biss riżorsi finanzjarji biex ibiegħed attakki fuq sistemi ekonomiċi kbar. F'dan ir-rigward, il-KESE jiddispjaċih li, fil-pakkett, il-Kummissjoni ma pproponietx il-tnedija ta' dibattitu dwar it-titjib tal-istatut tal-BĊE sabiex it-tkabbir u l-livell massimu ta' impjiegi jiġu introdotti bħala t-tieni mira ta' politika monetarja, flimkien mal-istabbiltà fil-prezzijiet.

3.9 Il-KESE jappoġġja r-rwol konsultattiv mogħti lill-Parlament Ewropew fir-rigward tal-proċess tal-ħatra tad-direttur maniġerjali tal-FME u l-obbligu tar-rapportar annwali fil-konfront tal-Parlament, il-Kunsill u l-Kummissjoni.

3.10 Il-proposta attwali ma tinkludi assolutament xejn dwar Skema Ewropea ta' Assigurazzjoni tad-Depożiti – fil-fatt il-Kummissjoni ppreżentat proposta dwar is-suġġett f'Novembru 2015 iżda s'issa l-leġislaturi ma setgħux jilħqu qbil dwarha, għalkemm il-KESE diġà ta l-opinjoni tiegħu ( 10 )

4. L-Integrazzjoni tat-Trattat dwar l-Istabbiltà, il-Koordinazzjoni u l-Governanza (TSKG) fil-qafas legali tal-UE

4.1 Il-KESE jemmen bis-sħiħ li kemm it-TSKG kif ukoll l-MES ġew stabbiliti fl-agħar mument tal-kriżi bħala soluzzjonijiet intergovernattivi li jinkludu b'mod wiesa' l-prinċipji ta' responsabbiltà u solidarjetà fil-livell tal-UE. Fil-fehma tal-Kumitat, dawn il-prinċipji jimxu id f'id u aħna ma nistgħux navvanzaw f'wieħed mingħajr l-ieħor. Għalhekk, dawn iridu jiġu inkorporati flimkien u jgawdu pożizzjoni ugwali skont id-dritt tal-Unjoni, mingħajr ma jintgħażlu b'mod selettiv mill-Istati Membri. Ir-responsabbiltà u s-solidarjetà għandhom jiġu amalgamati flimkien bħala pakkett.

4.2 Filwaqt li d-direttiva proposta sabiex it-TSKG jiġi integrat fid-dritt tal-Unjoni tqis l-interpretazzjoni flessibbli mogħtija lir-regoli tal-Patt ta' Stabbiltà u Tkabbir (PST) mill-Kummissjoni, il-KESE diġà sostna li din il-flessibbiltà mhijiex biżżejjed u li għandhom jitnedew diskussjonijiet fil-livell tal-UE dwar regola żviluppata bis-sħiħ li teskludi investiment pubbliku li jżid il-valur mill-kamp ta' applikazzjoni tal-PST, ġeneralment imsejħa r-“regola tad-deheb”.

4.3 Għalhekk, il-KESE jqis li hija problematika l-proposta li tirrigwarda l-integrazzjoni tat-TSKG, u speċjalment tal-Patt Fiskali, fil-qafas legali tal-UE mingħajr ebda flessibbiltà addizzjonali, speċjalment fir-rigward tal-investiment pubbliku jew tal-kunsiderazzjonijiet soċjali. Fejn meħtieġ, dan it-tip ta' investiment għandu jiġi mmirat lejn it-titjib tal-produttività u l-kompetittività, permezz ta' proġetti ta' finanzjament relatati mar-riċerka u l-iżvilupp, l-infrastruttura fiżika u soċjali, id-diġitalizzazzjoni tal-ekonomija u l-iżvilupp kontinwu tal-ħiliet sabiex ikunu jistgħu jiġu indirizzati l-isfidi ta’ tibdil teknoloġika u ftuħ globali.

4.4 Baġits bilanċjati li ma jippermettux investiment pubbliku ffinanzjat bid-dejn se jaffettwaw b'mod negattiv l-iżvilupp ekonomiku (permezz ta' żieda fit-taxxi u tnaqqis fl-infiq pubbliku). L-investiment pubbliku – li ilu għal dawn l-aħħar 20 sena fl-aktar livell baxx tiegħu – m'għandux jitqies bħala spiża, u għalhekk bħala parti mid-defiċit pubbliku, iżda pjuttost bħala sors ta' dħul futur, sabiex jirriżulta f'ċiklu tan-negozjar bla xkiel u jiżgura tkabbir u ħolqien tal-impjiegi.

4.5 Il-KESE japprova r-Rapport tat-Task Force ta' Livell Għoli ppreseduta minn Romano Prodi u Christian Sautter, dwar it-titjib tal-investiment fl-infrastruttura soċjali fl-Ewropa, sabiex jiġi aċċellerat il-ħolqien tal-impjiegi u jittejbu l-benesseri, is-saħħa, l-abitazzjoni u l-ħiliet tan-nies ( 11 )

4.6 Jekk jintlaħaq ftehim li l-investiment pubbliku produttiv orjentat lejn il-futur se jirċievi trattament aktar favorevoli, l-integrazzjoni tat-TSKG flimkien mal-FME fil-qafas legali tal-UE għandha l-potenzjal li ssaħħaħ l-istrumenti fiskali tagħna u trawwem governanza aktar effettiva, leġittima u demokratika tal-UEM.

5. Strumenti baġitarji ġodda għal żona tal-euro stabbli

5.1 Il-funzjoni tal-istabbilizzazzjoni makroekonomika hija ta' importanza partikolari minħabba li n-nuqqas tagħha kienet waħda mill-kawżi tal-kriżi strateġika fl-UE. Jekk, minn naħa, l-Istati Membri għandhom ftit kapaċità li jiċċaqalqu b'mod awtonomu u li jinfluwenzaw is-suq tax-xogħol u s-sistema ta' protezzjoni soċjali, min-naħa l-oħra għadhom ma nħolqux in-netwerks ta' protezzjoni soċjali fil-livell tal-UE li jippermettu liċ-ċittadini kollha jibbenefikaw mit-tkabbir u mill-kompetizzjoni globali ( 12 )

5.2 Il-KESE jappoġġja bis-sħiħ il-proposta li tiġi introdotta faċilità ta' konverġenza ddedikata għall-Istati Membri li jinsabu fi triqithom biex jissieħbu fiż-żona tal-euro. Din issaħħaħ ir-rwol taż-żona tal-euro fuq livell internazzjonali u żżid l-użu tal-euro bħala munita. L-appoġġ tekniku jrid ikun immirat lejn il-kisba ta' konverġenza reali, sabiex b'hekk jiġi miġġieled u jittaffa kwalunkwe riskju għall-benesseri ġenerali taċ-ċittadini u l-ekonomiji tal-pajjiżi kandidati taż-żona tal-euro.

5.3 Politiki fiskali sodi u nfiq orjentat lejn l-investiment iridu jkunu t-triq 'il quddiem, filwaqt li għandu jitqies li l-proporzjonijiet għolja bejn id-dejn pubbliku u l-PDG ta' spiss huma r-riżultat ta' kriżi ekonomika u reċessjoni. Il-KESE jitlob għalhekk mekkaniżmu li jiffunzjona bla xkiel li jista' jiġi attivat b'mod rapidu f'każ ta' tnaqqis fir-ritmu ekonomiku u jqis li r-rata proposta ta' 1 % tal-PDG hija adegwata.

5.4 Il-KESE huwa favur il-ħolqien ta’ baġit taż-żona tal-euro bħala parti mill-baġit tal-UE. Dan għandu jevita l-ħolqien ta' istituzzjonijiet ġodda li jistgħu jixprunaw diviżjoni politika bejn il-pajjiżi taż-żona tal-euro u dawk li mhumiex fiż-żona tal-euro. Fi kwalunkwe każ, hija meħtieġa riforma serja tal-baġit tal-UE.

5.5 Baġit awtonomu u sostanzjali taż-żona tal-euro, bid-dħul mit-taxxa ddedikat tiegħu stess, jipprovdi trasferiment temporanju iżda sinifikanti ta' riżorsi f'każ ta' xokkijiet reġjonali, il-ġlieda kontra reċessjonijiet severi fiż-żona kollha u l-iżgurar tal-istabbiltà finanzjarja meħtieġa, b'funzjoni ta' stabbilizzazzjoni makroekonomika, sabiex jiġu protetti l-investimenti u jiġu evitati l-qgħad u l-insigurtà, kif diġà ġie sostnut mill-KESE ( 13 )

6. Ministru Ewropew tal-Ekonomija u l-Finanzi

6.1 Il-KESE saħaq kemm-il darba ( 14 ) dwar il-ħtieġa ta’ Ministru għall-Ekonomija u l-Finanzi għall-UEM, bħala l-ewwel pass lejn it-tisħiħ tal-koerenza tal-politiki li huma attwalment frammentati minħabba l-għadd ta’ istituzzjonijiet differenti involuti. Tali persuna għandha tirrappreżenta l-UEM fil-fora internazzjonali. Għandha timmaniġġja l-baġit dedikat proprju tagħha, iggwidata mill-prinċipji ta’ sempliċità, trasparenza, ekwità u responsabilità demokratika. Il-ministru għandu jkun inkarigat ukoll mid-definizzjoni tal-pożizzjoni fiskali aggregata mixtieqa taż-żona tal-euro u kif din għandha tinkiseb.

6.2 Il-funzjonijiet u l-attributi deskritti fil-komunikazzjoni tal-Kummissjoni huma aktar konformi ma' dawk ta' ministru tal-finanzi taż-żona tal-euro minflok ta' ministru għall-UE kollha. Iżda fil-proposta tal-Kummissjoni, il-pożizzjoni mhijiex waħda ta' ministru reali u effettiv tal-finanzi u d-deżinjazzjoni inkorretta tista' toħloq aspettattivi żbaljati u konfużjoni.

6.3 Il-KESE jqis li l-amalgamazzjoni ta' pożizzjoni responsabbli għar-rappreżentanza taż-żona tal-euro fil-livell tal-UE ma' dik tal-president tal-Grupp tal-Euro, tal-president tal-Bord tal-Gvernaturi tal-FME l-ġdid u tal-viċi president tal-Kummissjoni Ewropea tkun konsolidazzjoni eċċessiva ta' setgħa eżekuttiva f'idejn persuna waħda. Barra minn hekk, il-KESE jqis li l-proposta li l-president tal-Grupp tal-Euro għandu jirċievi awtomatikament żewġ mandati sabiex jissinkronizza l-mandat tiegħu tal-Grupp tal-Euro ma' dak tal-Kummissjoni Ewropea mhijiex demokratika.

6.4 Il-KESE jibża' li, fil-forma attwali tagħha, l-istruttura proposta tħallat ir-rwol tal-Kummissjoni ma' dak tal-Kunsill, filwaqt li timmina l-bilanċ fin bejn l-interessi Komunitarji u l-interessi nazzjonali li fuqu hija msejsa l-UE. Għalhekk, il-KESE jappella għal aktar riflessjoni u t-tisħiħ tar-responsabilità demokratika tal-ministru propost.

6.5 Fil-komunikazzjoni lanqas mhuwa ċar jekk humiex se jinħolqu aktar pożizzjonijiet ministerjali jew jekk dan huwiex biss każ wieħed individwali. Din il-pożizzjoni se tkun sinifikanti biss meta l-UE jkollha l-baġit tagħha stess u d-dħul mit-tassazzjoni tagħha stess, akkumpanjata minn strumenti u politika għall-ġestjoni tal-baġit, u b'hekk tkun kapaċi trawwem tkabbir ekonomiku u ugwaljanza soċjali.

Brussell, id-19 ta’ April 2018. Il-President tal-Kumitat Ekonomiku u Soċjali Ewropew Luca JAHIER

(1) Skema Ewropea ta' Assigurazzjoni tad-Depożiti (ĠU C 177, 18.5.2016, p. 21).

(2) Il-politika ekonomika taż-żona tal-euro (2016) (ĠU C 177, 18.5.2016, p.41); Il-politika ekonomika taż-żona tal-euro (2017) (ĠU C 173, 31.5.2017, p. 33); u Il-politika ekonomika taż-żona tal-euro għall-2017 (opinjoni addizzjonali), (ĠU C 81 2.3.2018, p. 216).

(3) Għanijiet ta' Żvilupp Sostenibbli.

(4) CCI/Riformi maġġuri ta' politika ekonomika (ĠU C 271, 19.9.2013, p. 45); L-ikkompletar tal-UEM – Il-leġislatura Ewropea li jmiss (ĠU C 451, 16.12.2014, p. 10) u L-ikkompletar tal-UEM: il-pilastru politiku (ĠU C 332, 8.10.2015, p. 8).

(5) L-Approfondiment tal-UEM sal-2025, punt 1.5 (ĠU C 81, 2.3.2018, p. 124).

(6) Il-Pilastru Ewropew tad-Drittijiet Soċjali.

(7) L-ikkompletar tal-UEM: il-pilastru politiku (ĠU C 332, 8.10.2015, p. 8) u L-approfondiment tal-UEM sal-2025 (ĠU C 81, 2.3.2018, p. 124).

(8) Il-Futur tal-finanzi tal-UE, punti 1.2 u 1.3 (ĠU C 81, 2.3.2018, p. 131).

(9) Il-Metodu Komunitarju għal UEM demokratika u soċjali, punt 1.2 (ĠU C 13, 15.1.2016, p. 33).

(10) Skema Ewropea ta' Assigurazzjoni tad-Depożiti (ĠU C 177, 18.5.2016, p. 21).

(11) L. Fransen, G. del Bufalo u E. Reviglio, Boosting Investment in Social Infrastructure in Europe. Report of the High-Level Task Force on Investing in Social Infrastructure in Europe (It-Titjib tal-Investiment fl-Infrastruttura Soċjali fl-Ewropa. Rapport tat-Task Force ta' Livell Għoli dwar l-Investiment fl-Infrastruttura Soċjali fl-Ewropa), Dokument ta' Diskussjoni tal-Ekonomija Ewropea, Nru 74, Jannar 2018.

(12) Il-Futur tal-finanzi tal-UE, punt 3.3.1 (ĠU C 81, 2.3.2018, p. 131).

(13) Il-Futur tal-finanzi tal-UE, punt 3.3 (ĠU C 81, 2.3.2018, p. 131).

(14) It-tkabbir u d-dejn sovran, punt 3.2 (ĠU C 143, 22.5.2012, p. 10); L-ikkompletar tal-UEM: il-pilastru politiku, punti 4.3.1 u 4.3.4 (ĠU C 332, 8.10.2015, p. 8); Il-politika ekonomika taż-żona tal-euro (2016), punt 3.5, (ĠU C 177, 18.5.2016, p. 41); Il-politika ekonomika taż-żona tal-euro (2017), punt 1.13 (ĠU C 173, 31.5.2017, p. 33) u L-Approfondiment tal-Unjoni Ekonomika u Monetarja, punt 1.11 (ĠU C 81, 2.3.2018, p. 124).